<classify> KUTOKANA na changamoto ya miundombinu ya sekta ya elimu katika Wilaya ya Shinyanga ikiwemo madarasa, madawati na meza kwa shule za msingi na sekondari, baadhi ya shule za sekondari zimeanza kuondokana na changamoto hizo baada ya wadau wa maendeleo kuanza kukabiliana na tatizo hilo.Akikabidhi msaada wa vifaa mbali mbali vikiwemo meza 100, viti 128 na meza saba za maabara kwa shule tatu za sekondari, Meneja wa Benki ya NMB Kanda ya Magharibi, Sospeter Magesse alisema kutokana na changamoto hizo, benki imetoa msaada wa vifaa mbali mbali vya shule nne, vitakavyopunguza changamoto hizo.Magesse alitaja vifaa alivyokabidhi kwa Mkuu wa Wilaya ya Shinyanga, Jasitha Mboneko kuwa ni viti 50 na meza 50 kwa Shule ya Sekondari Uhuru iliyoko Manispaa ya Shinyanga, viti 50 na meza 50 kwa Shule ya Sekondari Mwasele pia ya Manispaa; na viti 28 na meza za maabara saba kwa Pandagichiza iliyoko Halmashauri ya Shinyanga.Pia Shule ya Msingi Buhangija ya watoto wenye ulemavu imepata msaada wa vifaa vya kuwasaidia kuona, kusikia na vya michezo. Kila shule imepewa vifaa vyenye thamani ya Sh milioni tano, jumla ya thamani zote ni Sh milioni 20.Benki ya NMB imekuwa ikitoa misaada mbalimbali kwenye shule zetu vikiwemo viti meza na kupauwa majengo ya shule, hivyo tunawaomba walimu muendelee kuleta maombi yenu, tunajua yapo mengi ambayo hayajaisha hivyo tutashirikiana nanyi msisite hatutachoka kujitoa kwa ajili ya elimu na sekta ya afya, alisema Magesse. Tunajua shule bado zinakabiliwa na changamoto nyingi zikiwemo kukosekana kwa vitabu, kompyuta, hivyo msichoke kutuomba kwani kila mwaka tuna bajeti ya shilingi bilioni moja na kuanzia Januari mpaka sasa tumeshatoa zaidi ya shilingi milioni 400, aliongeza.  <topic>: kitaifa 